Sadea Kallacho Sotravo Aitar (28/07/2024)

VIXV XAPAI-XAMAINCHO ANI ZANNTTEANCHO DIS

**Vixoi:** Vochat, Xapai-Xamaink Ani Zanntteank Pois Ghalum Nakat!

**Gayonank Suchna:**

Proves - Sogllim ami ekttaim zaum-ia A-26

D. T. V. - Patenant ani kalxint C-28

Krist-Prosad - Dev zata mon'xanchem Khann D-07

Xevott - Sant An, tujem sufoll jinnem U-23

Vachpam (2Raz.4:42-44; Ef.4:1-6; Ju. 6:1-15)

**SURVATECHIM UTRAM**

Pritivont bhoinnim-bhavamno, aiz Sadea Kallacho Sotravo Aitar ani PovitrSobha ho Aitar Vixv Xapai-Xamaincho ani Zanntteancho Dis mhonn pallta. Amchim xapai-xamaim ani zannttim amchea kuttumbacho ani somazacho bhov mhotvacho vantto dekhun amchea Pap Saib Francisan tanchem mol zanno zaunk ani pinddkam modem aslolem khol natem vollkhun gheunk ho dis tanche pasot bhettoila. Aichea sevadhormacho vixoi, "Vochat, xapai-xamaink ani zanntteank pois ghalum nakat!", mhatare pirayer pavloleam amchea bhavam-bhoinnim sovem amcho mog, husko ani niga dakounk ulo marta. Tor hea Dhin'vasnnechea Bolidanant vantto ghetanam, amchea xapai-xamainchea ani zanntteam bhavam-bhoinninchea dennea pasot Dhonia Devak argam diumia ani mog-moipasache vagnnuken tanchem jivit sukhi korunk teach Devachi kurpa magum-ia.

Devachem Utor amkam xanti, boll ani Devachi ollokh dita. Devachea utrantlean amchem jivit ami sufoll korunk ani soglleo avgoddayo lou korunk amkam ulo asa. Survatechim git suru zatanam, ami Povitr Pustok manachea zagear dovortoleanv ani taka maan diunk jhelo ghalun divo petoiltoleanv. Tea fuddem Iadnik Povitr Pustok dhumpaun Tachi bhuzonn kortolo.

Iadnikak ievkar diunk survatechim git gheum-ia

**Bhavarthianchim Magnnim:**

1. Povitr-Sobhechea fuddareamni / aplea gonvllik munniarponnant, apleam xelleanchi niga gheunk / ani odik korun zantteam ani utar pirayer pavtoleam bhavam-bhoinnim sovem / aplo kherit husko dakounk / tankam Bapachem kalliz magum-ia.
2. Halinch nivddun ailolea novea sorkari fuddareamni / purvozamni samballun dovorlolea daizache rakhonndar mhonn zanno zaun / tacho durupeog korinam zaunk / punn tem somestanchea boreak tigoun dovrunk favo te nirnnoi-upai gheunk/tankam Bapachi zannvai magum-ia.
3. Amchim zannttim amche Povitr-Sobhecho / bhov mhotvacho vantto mhonn vollkhun/Povitr-Sobhechea jivitant ani misanvant tankam favo to zago diunk / ani oxem, tanchea zannvayechea ani onnbhovachea bhanddaramni / amchi Povitr-Sobha odik girest zaunk pavunk/Bapa lagim magum-ia.
4. Amchea kuttumbamni zanntteam-nenntteam modem / moga-moipasachem vatavoronn disun yeunk / ani eka-mekachea dennea-ghennea vorvim amche kuttumb mog-moipasache/man-respetache ani sukh-sontosache nivas zaunk pavlear puro mhonn/Bapa lagim magum-ia.
5. Aiz misachi mandavoll kortat \_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_ tancher Devan axirvad ghalum. Ani tim matare pirayer pavlolea amchea bhavam-bhoinnim sovem mog-moipasachem ani ixttagotichem natem samballun, tanchea mhatarponnar tancho dhir-adar-pattimbo-bhorvanso zaunk tanka Devacho adar magum-ia.